陳貫道摘坡詩如寄以自號達者之流也爲賦浩浩歌一首
作者：文天祥
朝代：宋

paragraphs: 浩浩歌，人生如寄可奈何。
春秋去來傳鴻燕，朝暮出沒奔羲娥。
青絲冉冉上霜雪，百年欻若彈指過。
封侯未必勝瓜圃，青門老子聊婆娑。
江湖流浪何不可，亦曾力士爲脫靴。
清風明月不用買，何處不是安樂窩。
鶴脛豈長鳬豈短，夔足非少蚿非多。
浩浩歌，人生如寄可奈何。
不能高飛與遠舉，天荒地老懸網羅。
到頭北邙一抔土，萬事碌碌空奔波。
金張許史久寂寞，古來賢聖聞丘軻。
乃知世間爲長物，惟有真我難滅磨。
浩浩歌，人生如寄可奈何。
春夢婆，春夢婆，拍手笑呵呵。
是亦一東坡，非亦一東坡。